**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 05.09.2025, ora 08.00 – 06.09.2025, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 06.09.2025, ora 07.00**

**RÂURI**

**Debitele au fost în general staționare**, exceptând cursurile mijlocii și inferioare ale Someșului, Timișului și cursul inferior al Mureșului, unde au fost în scădere.

Debitele se situează la valori sub mediile multianuale lunare, cu coeficienți moduli cuprinși între 30-80% și mai mici (sub 30%) pe râurile din bazinele hidrografice: Iza, Tur, Lăpuș, Crasna, Barcău, Crișuri, Bârzava, Moravița, Caraș, Nera, Cerna, Vedea, Râmnicu Sărat, Bârlad, Tazlău, bazinele mijlocii și inferioare ale Jiului, Oltului, afluenții Prutului și pe râurile din Dobrogea.

**Nivelurile** pe râuri la stațiile hidrometrice **se situează sub COTELE DE ATENȚIE.**

**Debitele vor fi în general staționare**, exceptând cursurile inferioare ale Someșului și Mureşului, unde vor fi în scădere.

Izolat sunt posibile creșteri ușoare de niveluri și debite pe unele râuri mici din zonele montane ca urmare a precipitațiilor prognozate.

**Nivelurile** pe râuri la stațiile hidrometrice **se vor situa sub COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 05-06.09.2025 **a fost** î**n creştere uşoară (2350 m3/s)**, sub media multianuală a lunii **septembrie (3800 m3/s).**

În aval de Porţile de Fier debitele au fost în creștere pe sectorul Gruia-Bechet, în scădere pe sectorul Corabia-Vadu Oii și relativ staționare pe sectorul Brăila-Tulcea.

**Debitul la intrarea în ţară** (secţiunea Baziaş) **va fi în ușoară creștere (2400 m3/s).**

În aval de Porțile de Fier debitele vor fi în creștere pe sectorul Gruia-Zimnicea şi relativ staționare pe sectorul Giurgiu-Tulcea.

**2.** **Situaţia meteorologică în intervalul 05.09.2025, ora 10.00 –06.09.2025, ora 06.00**

**Administraţia Naţională de Meteorologie (A.N.M.) a emis în data de 05.09.2025, la ora 10:00, atenţionarea meteorologică nr. 130 - COD GALBEN, astfel:**

**MESAJ 1: COD GALBEN valabil în intervalul 05.09.2025, orele 12:00-21:00, vizând val de căldură, temperaturi deosebit de ridicate, caniculă și disconfort termic: “**vineri (05 septembrie) valul de căldură se va intensifica în Banat și Crișana, unde va fi caniculă și se va menține în Maramureș, vestul și nordul Transilvaniei și în jumătatea nordică a Moldovei, unde vor fi temperaturi deosebit de ridicate. Indicele temperatură-umezeală (ITU) va atinge pe alocuri pragul critic de 80 de unități și va fi disconfort termic. Temperaturile maxime vor fi cuprinse între 30 și 36 de grade, cu cele mai ridicate valori în Banat și Crișana.”

**MESAJ 2: COD GALBEN valabil în intervalul 06.09.2025, orele 12:00-21:00, vizând val de căldură, temperaturi deosebit de ridicate și disconfort termic:** “sâmbătă (06 septembrie), în Maramureș, Crișana, în nordul Banatului și în nordul și vestul Transilvaniei se va menține valul de căldură, astfel că vor fi temperaturi deosebit de ridicate și disconfort termic. Indicele temperatură-umezeală (ITU) va atinge pe alocuri pragul critic de 80 de unități. Temperaturile maxime vor fi cuprinse între 30 și 34 de grade.”

Această atenţionare meteorologică a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă**vizate, astfel:*

***-către prefecturile judeţelor: ALBA, ARAD, BIHOR, BISTRIŢA-NĂSĂUD, BOTOŞANI, CARAŞ-SEVERIN, CLUJ, HUNEDOARA, IAŞI, MARAMUREŞ, NEAMŢ, SATU MARE, SĂLAJ, SUCEAVA şi TIMIŞ*** (15 prefecturi)***-COD GALBEN*** (mesaj 1);

***-către prefecturile judeţelor: ALBA, ARAD, BIHOR, BISTRIŢA-NĂSĂUD, CLUJ, HUNEDOARA, MARAMUREŞ, SATU MARE, SĂLAJ şi TIMIŞ*** (20 de prefecturi)***-COD GALBEN*** (mesaj 2).

**În ţară** valul de căldură s-a intensificat în vest, unde disconfortul termic a fost ridicat și pe alocuri a fost caniculă și s-a menținut și în celelalte zone, în nord și în centru valorile termice diurne fiind cu până la 7...8 grade peste cele climatologic specifice la începutul lunii septembrie. *Indicele temperatură-umezeală (ITU) a atins sau a depășit ușor pragul critic de 80 de unități local în Crișana.* Cerul a fost variabil în regiunile vestice, în zona Carpaților Occidentali și în vestul Carpaților Meridionali și mai mult senin în restul teritoriului. Vântul a suflat slab și moderat, izolat și trecător cu ușoare intensificări (rafale de 35...40 km/h) în regiunile sudice. Temperaturile maxime s-au încadrat între 25 de grade la Sulina și 35 de grade la Sânnicolau Mare și Jimbolia; la ora 6 valorile termice erau cuprinse

între 5 grade la Miercurea Ciuc și Întorsura Buzăului și 23 de grade la Dumbrăvița de Codru, Șiria și Sulina. Spre finalul intervalului, izolat în depresiuni s-a format ceață.

**Observaţie:** în intervalul de diagnoză au fost în vigoare 2 atenționări cod galben pentru fenomene meteorologice periculoase imediate, 1 emisă de către SRPV Sibiu și 1 de către SRPV Bacău.

**La Bucureşti** vremea a fost călduroasă, astfel că temperatura maximă, cu 5 grade peste cea normală în prima decadă a lunii septembrie, a fost de 31 de grade la Afumați, 32 de grade în Băneasa și 33 de grade la Filaret. Cerul a fost mai mult senin, iar vântul a suflat slab și moderat (trecător rafale de 30...40 km/h în a doua parte a zilei). La ora 6 se înregistrau 15 grade la stația meteo Băneasa, 16 grade la Afumați și 17 grade la Filaret.

**3. Prognoza meteorologică în intervalul 06.09.2025, ora 09.00-07.09.2025, ora 9.00**

**În ţară** valul de căldură se va menține în Maramureș, Crișana, în nordul Banatului și în nordul și vestul Transilvaniei, astfel că vor fi temperaturi deosebit de ridicate, disconfort termic și un indice temperatură-umezeală (ITU) ce va atinge pe alocuri pragul critic de 80 de unități. În restul teritoriului va fi mai cald decât în mod normal la această dată, astfel că vremea va fi local călduroasă. Cerul va fi variabil, cu înnorări temporar accentuate mai ales după-amiaza și seara în Banat, Crișana, precum și la munte, unde pe arii restrânse vor fi averse și descărcări electrice. Vântul va sufla slab și moderat, cu ușoare intensificări în sud-est, dar și asociate ploilor. Temperaturile maxime vor fi cuprinse în general între 28 și 33 de grade, iar cele minime se vor încadra între 6 grade în depresiunile Carpaților Orientali și 20 de grade pe litoral. În a doua parte a nopții, pe suprafețe foarte mici se va forma ceață.

**La Bucureşti** vremea va fi călduroasă. Cerul va fi mai mult senin, iar vântul va sufla slab până la moderat. Temperatura maximă va fi de 31...33 de grade, iar cea minimă de 14...17 grade.

***II. CALITATEA APELOR***

**Pe râurile interioare**

**S.G.A. Galațiși A.N.M.A.P.-D.J.M. Galați** revin cu informații despre poluarea accidentală cu 18 mc de apă de zăcământ (din care 800 litri de țiței) a apei canalului de aducțiune Taparnoaga pe lungimea de cca. 100 ml și pe o lățime de 2 m, la cca 2,5 km de confluența cu râul Lozova, în zona supratraversării conductei de transport de la Parc 9 la Parc 11 Schela, aparținând SC OMV Petrom SA -Zona de producție Moldova-Sector Independența, județul Galați, fenomen produs în data de 03.09.2025, la ora 09.00. A fost afectată o suprafață de aprox. 4 mp teren mal pârâu și 100 ml pe o lățime de 2 metri.

Rezultatele analizelor fizico-chimice pentru probele de apă prelevate în data de 03.09.2025 la indicatorul substanțe extractibile sunt următoarele: amonte zona afectată <LOQ, zona afectată -25 mg/l și aval de zona afectată <LOQ.

Reprezentanții OMV Petrom au continuat lucrările de intervenție pe cursul de apă prin amplasarea până în prezent a 6 baraje plutitoare absorbante (4 buc x 10 m și 2 buc x 3m) și împrăștierea de material absorbant (63 saci spillsorb de 10 kg fiecare) pentru colectarea irizațiilor de hidrocarburi.

Solul poluat cu substanțe petroliere din zona afectată (locul spargerii conductei) și vegetația cosită sunt colectate în habe metalice, urmând a fi transportate la Stația de bioremediere Oprișenești aparținând OMV PETROM SA în vederea neutralizării acestora.

Reprezentanții OMV Petrom SA estimează finalizarea lucrărilor de depoluare la data de 11.09.2025.

***Administrația Națională Apele Române*** revine cu informații suplimentare despre irizațiile de hidrocarburi petroliere apărute pe suprafața Acumulării Pârcovaci de pe râul Bahlui din județul Iași ca urmare a răsturnării unui excavator de pe platforma plutitoare în lac în data de 02.09.2025, la ora 18.40. Reprezentanții SC Antrepriza de Construcții Poduri și Autostrăzi SRL au intervenit și în data de 03.09.2025 au scos utilajul din acumularea Pârcovaci.

Rezultatele probei de apă prelevate în data de 03.09.2025 de către Laboratorul A.B.A. Prut Bârlad de la turnul de manevră al Acumulării Pârcovaci sunt: pH= 8,4 unit pH ; temperatura apă= 24 C; oxigen dizolvat= 8,27 mg O2/l; substanțe extractibile= <LOQ mg/l.

Având în vedere faptul că în data de 05.09.2025 pe luciul de apă și la turnul de manevră al acumulării Pârcovaci nu au mai fost constatate irizații și ținând cont de rezultatul analizelor probei de apă prelevate, **poluarea se sistează.**

Pe fluviul Dunărea și pe Marea Neagră nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

**A.N.M.A.P.-D.J.M. Vaslui** revinecuinformații despre accidentul rutier produs în data de 02.09.2025, în jurul orei 15:50, pe DE 581, în zona satului Simila (comuna Zorleni) în urma căruia o cisternă încărcată cu 19000 l de GPL înmatriculată în Republica Moldova s-a răsturnat. Ca urmare a scurgerilor de GPL cu potențial pericol de explozie, I.S.U. Vaslui a delimitat un perimetru de siguranță, a evacuat localnicii din apropiere, a solicitat întreruperea curentului electric și a verificat zona perimetrată cu roboții de intervenție ai CBRN Iași. Operațiunile de repunere a cisternei pe roți și de transvazare a conținutului acesteia au fost demarate în jurul orei 22:15 și finalizate în data de 03.09.3035, în jurul orei 10:00. Personalul A.N.M.A.P.-D.J.M. Bacău cu autolaboratorul din dotare s-a deplasat la fața locului pentru monitorizarea calității aerului (parametrii s-au situat sub valorile limită admise). ISCTR Vaslui și Poliția Vaslui au aplicat amenzi și sancțiuni conform legislației în vigoare.

**A.N.M.A.P.-D.J.M. Dâmbovița** informează telefonic că în data de 05.09.2025, la ora 18:10, a fost semnalat un incendiu în care ardeau cca 5 t de deșeuri depozitate necontrolat pe o suprafaţă de 3000 mp în zona Romlux din municipiul Târgoviște. Echipajele I.S.U. Dâmbovița intervin pentru stingere**,** se va reveni cu informații.

**A.N.M.A.P.-D.J.M. Dâmbovița** informează telefonic că în data de 05.09.2025, la ora 19:23, a fost semnalat un incendiu în care ardeau cca 100 kg de deșeuri depozitate necontrolat pe o suprafaţă de 100 mp pe raza satului Bălteni din comuna Conțești. Echipajele I.S.U. Dâmbovița intervin pentru stingere**,** se va reveni cu informații.

**Agenţia Naţională pentru Protecţia Mediului** informează că din rezultatele analizelor efectuate în perioada 03-04.09.2025 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10** (pulberi în suspensie cu diametrul sub 10 microni) **a fost depășită:**

**-în data de 03.09.2025** **la staţiile cu indicativele:** **B-3, B-5, B-6, B-13** (municipiul București) **și CL-2** (municipiul Călărași);

**-în data de 04.09.2025** **la staţia cu indicativul:** **CS-1** (municipiul Reșița).

**2. În domeniul solului şi vegetaţiei**

**A.R.B.D.D. Tulcea** informeaza că în data de 05.09.2025, la ora 07:30, a fost semnalat un incendiu de vegetație în desfășurare pe malul drept al Canalului Bogdaproste, pe raza Districtului Ecologic Sulina, jud. Tulcea. Pompierii I.S.U. Tulcea din localitatea Crișan intervin pentru stingere, se va reveni cu informații.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE ȘI DIGITALIZARE**